SKRIFTLIG FORESPØRGSEL P-3477/01

af Bart Staes (Verts/ALE) til Kommissionen

(10. december 2001)

Om: Undersøgelse af den wallonske regions begunstigelse af Ryanair

Som svar på min forespørgsel P-1767/01(1) oplyste Kommissionen, at den ikke kunne konstatere noget unormalt ved den wallonske regions støtte til luftfartsselskabet Ryanair i forbindelse med dets brug af Charleroi-lufthavnen. Kommissionen havde til hensigt at kontrollere, om de indhentede oplysninger stadig gælder.

Der er for nylig fremkommet nye oplysninger om Ryanair, ifølge hvilke selskabet i december og januar forærer 300 000 billetter væk, hvoraf de 50 000 gælder afgange fra Charleroi. Der er indgået en såkaldt master agreement mellem Ryanair og lufthavnen for en periode på 15 år, hvor Ryanair vil nyde godt af en lang række fordele (se også forespørgsel P-1767/01). Oveni denne begunstigelse afholder den wallonske regionalregering også 250 000 EUR i hotel- og restaurantudgifter for Ryanair-personalet. Enhver ny destination fra Charleroi koster regionen 160 000 EUR ekstra. Endvidere betaler regionen 768 000 EUR for uddannelsen af bl.a. piloter, stiller gratis kontorlokaler til rådighed plus omkring 4 000 EUR til diverse. Ikke desto mindre lader Ryanair pilotkandidater betale 24 170 EUR for deres uddannelse.

Har Kommissionen i mellemtiden fundet ud af, om de tidligere oplysninger om eventuel støtte fra den wallonske region til Ryanair stadig holder stik? Er forholdene i overensstemmelse med EU's konkurrencelovgivning? Vil Kommissionen gennemføre flere undersøgelser?

Mener Kommissionen, at Charleroi og det omgivende område kan betegnes som ugunstigt stillet, således at myndighederne har lov til at yde finansiel støtte til infrastrukturudvikling?

Mener Kommissionen, at de ovennævnte og de i forespørgsel P-1767/01 omtalte begunstigelser fra den wallonske regions side over en periode på 15 år er i overensstemmelse med reglerne for ugunstigt stillede områder?

(1) EFT C 350 E af 11.12.2001, s. 222.

Svar afgivet på Kommissionens vegne af Loyola de Palacio

(21. januar 2002)

Efter oplysningerne i pressen sidste sommer om eventuelle begunstigelser til Ryanair i tilknytning til dets luftfartstjenester fra Charleroi, anmodede Kommissionen i september 2001 de belgiske myndigheder om en række oplysninger. Kommissionen ønskede at vurdere eventuelle begunstigelser over for Ryanair set i lyset af EF-traktatens regler om statsstøtte.

De belgiske myndigheder fremsendte oplysningerne for nyligt, og Kommissionen er nu ved at gennemgå dem.

Kommissionen vil gerne give Det Ærede Medlem et faktuelt svar på forespørgslen hvad angår Charleroi lufthavn og omegns status, uden at dette foregriber den igangværende undersøgelse. Derfor kan Kommissionen informere Det Ærede Medlem om, at i henhold til kortet over regionalstøtte til Belgien for perioden 2000-2006, som anses for kompatibelt med EF-traktatens artikel 87, stk. 3 (tidl. artikel 92)(1), kan Charleroi-området betragtes som et ugunstigt stillet område med mulighed for at opnå regionalstøtte. Støtteloftet udgør 20 % af nettosubventionsækvivalenten.

(1) Statsstøtte sag nr. 799/1999 Belgien. Kan hentes på webstedet: http://europa.eu.int/comm/secretariat_general/sgb/state_aids/industrie_1999.htm.